Toeskouers weer toegelaat by skoleMinister Angie Motshekga. (Foto: Siyabulela Duda/GCIS) Toeskouers word voortaan weer by skoolbyeenkomste toegelaat. Die minister van basiese onderwys, Angie Motshekga, het Vrydag regulasies daaroor in die Staatskoerant bekend gemaak. Dit tree dadelik in werking. Ingevolge die regulasies mag toeskouers nou alle kontaksportbyeenkomste, nie-kontaksport, oefeninge, interskool-byeenkomste, buitemuurse aktiwiteite, kuns- of kultuurprogramme en ander verrykingsprogramme soos debat- en spelkompetisies, skoolklubs of kooroefening bywoon. Die bywoning is egter onderhewig aan die nakom van streng gesondheidsprotokolle, waaronder die dra van gesigmaskers, die byhou van ŉ register van leerders en besoekers en siftingsprosedures vir Covid-19-simptome. Sosiale afstand moet ook deurlopend gehandhaaf word. Die regulasies lui onder meer dat niemand met ŉ temperatuur bo 38 °C toegang tot die perseel mag kry nie en die “deel van koeldranke of koeldrankhouers word nie toegelaat nie”. ŉ Covid-19-voldoeningsbeampte moet ook vir elke venue aangewys word en toegangsbeheer moet geld om te verseker daar word aan regulasies voldoen. Altesame 750 mense mag binnenshuise byeenkomste bywoon, terwyl soveel as 2 000 mense ŉ buitelugbyeenkoms mag bywoon. Indien die perseel te klein is om die voorgeskrewe getal mense te huisves, mag nie meer as 50% van die kapasiteit van die venue gebruik word nie. Toeskouers word reeds maande lank by skole verbied in ŉ poging om die verspreiding van Covid-19 te stuit, terwyl buitemuurse bedrywighede vir leerders eers in Augustus vanjaar weer hervat is.